1.  ปัจจัยความเสี่ยง

บริษัท อาดามัส อินคอร์ปอเรชั่น จำกัด (มหาชน) (“บริษัทฯ” หรือ “ADAM”)
ประกอบธุรกิจการลงทุนในบริษัทย่อยในลักษณะ Holding Company ปัจจุบันได้ลงทุนในบริษัทย่อย 4
บริษัท ซึ่ง ADAM และ บริษัทย่อยเหล่านี้ต่อไปจะเรียกรวมกันว่า”กลุ่มบริษัทฯ”
มีการประกอบธุรกิจต่างๆกันดังนี้

1.  บริษัท อาดามัส เวิลด์ จำกัด (“AW”)
    ประกอบธุรกิจบริหารกิจกรรมและการส่งเสริมการตลาด

2.  บริษัท แอปโซลูท อิมแพค จำกัด (มหาชน) (“AIM”)
    ประกอบธุรกิจให้บริการและผลิตสื่อโฆษณา

3.  บริษัท สไมล์ อินเทอร์แอคทีฟ จำกัด (“SMILE”)
    ประกอบธุรกิจการตลาดบนอุปกรณ์สื่อสารเคลื่อนที่ อินเทอร์เน็ต และโฆษณาออนไลน์

4.  บริษัท เอเซียบิส โซลูชั่น จำกัด (“ASIABIZ”)
    ประกอบธุรกิจผลิตซอฟท์แวร์ระบบจัดการทางการเงินและบริหารองค์กร

โดยความเสี่ยงในการดำเนินธุรกิจแต่ละประเภทจะต่างกันไปดังนี้

ธุรกิจบริหารกิจกรรมและการส่งเสริมการตลาด (Event Marketing)
ซึ่งมีสัดส่วนรายได้สำหรับงวดปี 2551 เป็นรัอยละ 11.67 ของรายได้รวมของกลุ่มบริษัทฯ

1.  ความเสี่ยงจากรายได้จากสปอนเซอร์และการขายตั๋ว

กิจกรรมพิเศษที่กลุ่มบริษัทฯ จัดนั้น ประกอบด้วยงานแสดงคอนเสิร์ต และกิจกรรมยูลีก
ซึ่งเป็นการแข่งขันกีฬา ดนตรี และมิสยูลีก ระหว่างมหาวิทยาลัยกว่า 30 แห่ง
กิจกรรมทั้งหลายเหล่านี้ ได้รับรายได้หลักจาก 2 ช่องทาง คือ รายได้จากสปอนเซอร์
และรายได้จากการขายตั๋ว ซึ่งรายได้ทั้ง 2 ทางนี้อาจมากหรือน้อย ขึ้นกับปัจจัยต่างๆ เช่น
สภาพเศรษฐกิจโดยรวม คุณภาพของเนื้อหา ฯลฯ ในปี 2551-2552
มีโอกาสที่สภาพเศรษฐกิจจะชะลอตัว
ทำให้การพึ่งพารายได้ส่วนนี้อาจส่งผลในเชิงลบกับรายได้และผลการดำเนินงานของกลุ่มบริษัทฯ
และจากการดำเนินงานที่ผ่านมาในงวดปี 2551 กลุ่มบริษัทฯ
มีผลขาดทุนขั้นต้นจากการดำเนินงานในส่วนธุรกิจนี้ เพื่อเป็นการกระจายความเสี่ยง กลุ่มบริษัทฯ
จึงเน้นการหารายได้จากแหล่งที่ 3 เพิ่มเติม คือรายได้จากเนื้อหา (Content)
ที่เกิดจากกิจกรรมทั้งหลาย เช่น นำการใช้ SMS มาช่วยในการคัดเลือกมิสยูลีก
การโหวตเพื่อสิทธิในการเข้าพบนักแสดง หรือแม้แต่การนำคอนเท้นต์ต่างๆ
ไปสร้างมูลค่าเพิ่มให้กับสื่อออนไลน์ของบริษัทฯ
ซึ่งจะส่งเสริมให้เกิดรายได้จากการโฆษณาอีกทางหนึ่ง

2.  ความเสี่ยงจากกระแสความนิยมของผู้บริโภคที่เปลี่ยนแปลง

ความเสี่ยงในการทำธุรกิจเกี่ยวกับกิจกรรมคอนเสิร์ตและธุรกิจสื่อ ไม่ว่าจะเป็น
การหาศิลปินนักร้องมาเปิดการแสดงในประเทศไทย รูปแบบสื่อโฆษณาในห้างสรรพสินค้า
ที่ขึ้นอยู่กับรสนิยมและความพึงพอใจของผู้บริโภค ซึ่งเปลี่ยนแปลงอยู่ตลอดเวลาตามยุคสมัย
รวมทั้งการได้รับอิทธิพลจากสภาพแวดล้อมต่างๆ เช่น
กระแสความนิยมจากต่างชาติที่เข้ามามีอิทธิพลกับรูปแบบการใช้ชีวิตของคนไทย
อย่างไรก็ตามกลุ่มบริษัทฯ
ได้วางแผนผลิตและสร้างสรรค์ผลงานให้ตรงกับรสนิยมของลูกค้าเป้าหมายเพื่อพัฒนาผลงานให้สอดคล้องกับกระแสความนิยมโดยการสำรวจความนิยมของผู้บริโภคเพื่อพัฒนารูปแบบและเนื้อหาให้สอดคล้องต่อความสนใจของทั้งกลุ่มลูกค้าของกิจกรรมการจัดแสดงคอนเสิร์ตและกลุ่มลูกค้าสื่อโฆษณาอยู่ตลอดเวลา

3.  ความเสี่ยงจากการบอกเลิกสัญญาการจัดการแสดงคอนเสิร์ต

เนื่องจาก AW มีรายได้จากกิจกรรมคอนเสิร์ตเป็นหลัก AW
จึงมีความเสี่ยงในการทำธุรกิจเกี่ยวกับกิจกรรมคอนเสิร์ตหากถูกบอกเลิกสัญญาการจัดการแสดง
โดยหากเกิดจากเหตุการณ์ที่ไม่สามารถควบคุมได้ เช่น
เหตุการณ์อันเกิดจากความไม่สงบภายในประเทศ ภัยธรรมชาติ วิกฤตการณ์ทางด้านค่าเงิน หรือ
การไม่สามารถจะจัดการแสดงได้เนื่องจากการบาดเจ็บของนักแสดง ทาง AW
สามารถทำการขอเลื่อนการแสดงออกไปจนกว่าเหตุการณ์เหล่านั้นจะคลี่คลายลง
ในกรณีที่เกิดเหตุการณ์ที่ AW
ถูกบอกเลิกสัญญาการจัดการแสดงโดยมิได้เกิดจากเหตุการณ์ที่ไม่สามารถควบคุมได้ AW
มีสิทธิที่จะดำเนินการตามกฎหมายในการฟ้องร้องเรียกร้องค่าเสียหายตามที่ได้ระบุไว้ในสัญญา
นอกจากนี้ในบางสัญญา AW ก็จะเลือกทำประกันสัญญากรณีการยกเลิกไว้ด้วย

ธุรกิจให้บริการและผลิตสื่อโฆษณา ซึ่งมีสัดส่วนรายได้สำหรับงวดปี 2551 เป็นรัอยละ 72.18
ของรายได้รวมของกลุ่มบริษัทฯ

1.4 ความเสี่ยงจากการพึ่งพิงรายได้จากการให้บริการที่กลุ่มห้างสรรพสินค้ารายใหญ่

ในช่วงปี 2548 - 2550 และงวด 9 เดือนปี 2551 AIM
มีรายได้จากการให้บริการสื่อโฆษณาที่กลุ่มห้างสรรพสินค้ารายใหญ่ ได้แก่ ห้างสรรพสินค้าเดอะมอลล์
ศูนย์การค้าสยามพารากอน และศูนย์การค้า ดิ เอ็มโพเรียม คิดเป็นประมาณร้อยละ 78-88
ของรายได้รวมของ AIM ดังนั้นหากกลุ่มห้างสรรพสินค้ารายใหญ่ไม่ต่อสัญญาการให้บริการกับ AIM
อาจจะส่งผลกระทบต่อรายได้ของAIM AIM
ได้ตระหนักถึงความเสี่ยงดังกล่าวจึงได้มีการจัดทำสัญญากับกลุ่มห้างสรรพสินค้ารายใหญ่เป็นสัญญาระยะยาว
นอกจากนี้ AIM ยังมีนโยบายในการขยายการดำเนินธุรกิจให้กว้างขึ้น เช่นการให้เช่าจอภาพ 3 มิติ
และการเป็นผู้ผลิตงานสื่อโฆษณา 3 มิติ เป็นต้น
รวมทั้งมีการขยายการให้บริการสื่อโฆษณาไปสู่ห้างสรรพสินค้าแห่งใหม่ เช่น บิ๊กซี ซูเปอร์เซ็นเตอร์
ทั้งหมด 54 สาขาทั่วประเทศ และศูนย์การค้า มาบุญครอง
และการติดตั้งจอภาพในมหาวิทยาลัยต่างๆ ตามโครงการ uNetwork เป็นต้น
นอกจากนี้บริษัทได้เข้าร่วมลงทุนใน บริษัท เซ็นทรัลดิจิตอล มีเดีย จำกัด ("บริษัทร่วม")
ซึ่งจะประกอบธุรกิจให้บริการสื่อโฆษณาผ่านจอภาพ 2 มิติในศูนย์การค้าของกลุ่มเซ็นทรัลจำนวน 11
สาขา ดังนั้น
รายได้ที่เพิ่มขึ้นจากการให้บริการดังกล่าวจะช่วยลดการพึ่งพิงรายได้จากการให้บริการที่กลุ่มห้างสรรพสินค้ารายใหญ่ตามที่กล่าวข้างต้นได้ในระดับหนึ่ง

1.5 ความเสี่ยงจากความไม่แน่นอนของภาวะเศรษฐกิจที่มีผลกระทบต่อค่าใช้จ่ายสำหรับสื่อโฆษณา

ธุรกิจสื่อโฆษณาจะขึ้นกับภาวะเศรษฐกิจโดยรวมของประเทศ โดยหากภาวะเศรษฐกิจโดยรวมดี
งบประมาณการทำสื่อโฆษณาของผู้ผลิตสินค้าต่างๆ ก็จะมีจำนวนเพิ่มสูงขึ้น
แต่หากภาวะเศรษฐกิจโดยรวมไม่ดีจะส่งผลให้ผู้ประกอบการมีการปรับลดงบประมาณสำหรับการทำสื่อโฆษณาลง
อย่างไรก็ตามบริษัทมุ่งเน้นการทำสื่อโฆษณารูปแบบใหม่(Innovative Media)
ซึ่งเป็นสื่อโฆษณาที่สามารถเข้าตรงถึงผู้บริโภคกลุ่มเป้าหมายได้อย่างมีประสิทธิภาพ
รวมทั้งมีการกำหนดกลยุทธ์การบริหารเวลาการออกสื่อโฆษณาและการขยายขอบเขตการให้บริการอย่างต่อเนื่อง
ส่งผลให้ AIM มีรายได้เพิ่มสูงขึ้นมาโดยตลอดในช่วง 3 ปีที่ผ่านมา ดังนั้น ผู้บริหารของ AIM
มีความมั่นใจว่า การที่สื่อโฆษณาของบริษัทอยู่ในความสนใจของตลาด และการที่ AIM
มีการบริหารจัดการที่ดี จะช่วยลดผลกระทบจากความไม่แน่นอนของภาวะเศรษฐกิจได้ในระดับหนึ่ง

1.6
ความเสี่ยงจากการล้าสมัยของเทคโนโลยีที่ใช้ในการโฆษณาและการเปลี่ยนแปลงทางด้านรสนิยมของ
ผู้บริโภคทางสื่อโฆษณา

ปัจจุบันการทำสื่อโฆษณามีการพัฒนาทั้งในด้านรูปแบบ เนื้อหา และเทคโนโลยี
เพื่อให้สอดคล้องกับการเปลี่ยนแปลงของเวลาและรสนิยมของผู้บริโภค หาก AIM
ไม่สามารถปรับเปลี่ยนเทคโนโลยีให้ทันกับการเปลี่ยนแปลง
ก็อาจส่งผลให้ผู้ผลิตสินค้าไม่ใช้บริการผ่านสื่อโฆษณาของ AIM โดยหันไปใช้สื่อโฆษณารูปแบบอื่นแทน
ซึ่งอาจส่งผลกระทบต่อรายได้และผลประกอบการของAIM AIM
ตระหนักถึงความเสี่ยงดังกล่าวเป็นอย่างดี จึงได้จ้างทีมบุคลากรที่มีประสบการณ์
เพื่อคิดค้นและพัฒนาบริการสื่อโฆษณารูปแบบใหม่ๆ ตามความต้องการของลูกค้า โดย AIM
ได้ริเริ่มการติดตั้งจอภาพบนหัวแถวของชั้นวางสินค้า (End Cap Media)
รวมทั้งมีการนำสื่อโฆษณาที่ไม่ใช่ระบบดิจิตอลมาใช้ในห้างสรรพสินค้า
เพื่อทำให้ผู้บริโภคได้เห็นและรับรู้สินค้า ณ จุดขาย ได้ชัดเจนยิ่งขึ้น
ซึ่งการดำเนินการดังกล่าวของบริษัทประสบความสำเร็จ ทำให้ AIM
มีรายได้เติบโตอย่างต่อเนื่องมาโดยตลอด ดังนั้น การดำเนินการและพัฒนารูปสื่อโฆษณาต่างๆ
ที่ผ่านมา เป็นการแสดงให้เห็นว่า AIM
มีความเข้าใจในธุรกิจและสามารถบริหารความเสี่ยงนี้ได้เป็นอย่างดี

1.7 ความเสี่ยงจากการพึ่งพิงบริษัทตัวแทนโฆษณา

ในปี 2550 AIM ได้จัดทำสัญญาแต่งตั้งบริษัท อัลเตอร์เนทีฟ เมเนจเม้นท์ จำกัด
เป็นบริษัทตัวแทนโฆษณา เพื่อช่วย AIM
ในการดำเนินการทางการตลาดและส่งเสริมการขายระบบสื่อโฆษณาของ AIM
โดยได้ทำสัญญาเป็นปีต่อปีแบบNon-Exclusive โดย ในปี 2550 และงวด 9 เดือนปี 2551 AIM
มีรายได้จากการหาลูกค้าของบริษัท อัลเตอร์เนทีฟ เมเนจเม้นท์ จำกัด ประมาณ 62.25 ล้านบาท
หรือคิดเป็นร้อยละ 45.85 ของรายได้รวม และประมาณ 66.87 ล้านบาท หรือคิดเป็นร้อยละ
44.48 ของรายได้รวม ตามลำดับ ด้วยเหตุนี้ AIM
จึงมีความเสี่ยงต่อผลกระทบที่จะเกิดขึ้นกับรายได้และผลการดำเนินงานของ AIM
หากบริษัทไม่ได้ต่อสัญญา หรือมีการยกเลิกสัญญา หรือมีการเปลี่ยนแปลงเงื่อนไขในสัญญาทั้งนี้ AIM
ได้ตระหนักถึงความเสี่ยงนี้เป็นอย่างดี ที่ผ่านมา AIM
ได้เคยใช้บริการบริษัทตัวแทนโฆษณาอื่นประมาณ 10ราย
แต่ไม่ได้มีการแต่งตั้งบริษัทเหล่านั้นเป็นบริษัทตัวแทนโฆษณาของ AIM อย่างเป็นทางการ ณ ปัจจุบัน
AIM เริ่มมีรายได้จากลูกค้าของตัวแทนโฆษณาเหล่านั้น
และเมื่อบริษัทตัวแทนโฆษณาเหล่านั้นสามารถสร้างรายได้ให้แก่ AIM เป็นที่น่าพอใจ AIM
อาจจะพิจารณาแต่งตั้งบริษัทตัวแทนโฆษณาเหล่านั้นเป็นบริษัทตัวแทนโฆษณาของ AIM
อย่างเป็นทางการต่อไป ซึ่งจะช่วยลดการพึ่งพิงบริษัท อัลเตอร์เนทีฟ เมเนจเม้นท์ จำกัด
ได้ในระดับหนึ่ง

1.8 ความเสี่ยงจากการพึ่งพิงบุคลากร

ธุรกิจของ AIM เป็นธุรกิจการให้บริการ ดังนั้น
บุคลากรในส่วนการติดต่อหาลูกค้าและสร้างสรรค์ผลงานต่างๆ อาทิฝ่ายบริหารระดับสูง
ฝ่ายการตลาด และฝ่ายปฏิบัติการที่มีประสบการณ์และมีความชำนาญ
ถือว่าเป็นทรัพย์สินที่สำคัญที่ช่วยส่งเสริมความสำเร็จให้แก่ AIM หากบริษัทสูญเสียบุคลากรเหล่านี้ไป
อาจส่งผลกระทบต่อรายได้รวมของ AIM อย่างไรก็ดี AIM
มีมาตรการในการลดความเสี่ยงจากการสูญเสียบุคลากรดังกล่าว โดย AIM
ให้ความสำคัญกับการพัฒนาและส่งเสริมบุคลากรให้มีส่วนร่วมในการดำเนินงานและเติบโตไปพร้อมๆ
กับความสำเร็จของ AIM รวมทั้งมีการจ่ายค่าตอบแทนในอัตราตลาด
เพื่อจูงใจให้แก่บุคลากรดังกล่าวทำงานที่ AIM อย่างต่อเนื่อง จากอดีตที่ผ่านมา
อัตราหมุนเวียนของบุคลากรในตำแหน่งที่สำคัญดังกล่าวอยู่ในระดับที่ต่ำมาก

1.9 ความเสี่ยงจากการใช้เงินลงทุนสูง

ที่ผ่านมา AIM มีการขยายขอบเขตการให้บริการมาโดยตลอด
และมีความต้องการใช้เงินลงทุนอย่างต่อเนื่อง โดยที่ผ่านมา AIM
ใช้แหล่งเงินจากเงินลงทุนของผู้ถือหุ้น เงินหมุนเวียนของ AIM
เงินกู้ยืมจากบุคคลหรือบริษัทที่เกี่ยวข้องรวมทั้งการทำสัญญาเช่าซื้อทรัพย์สินเหล่านั้น ด้วยเหตุนี้ AIM
จึงมีความเสี่ยงในการจัดหาแหล่งเงินลงทุนดังกล่าว AIM ได้ตระหนักถึงความเสี่ยงนี้เป็นอย่างดี
จึงได้มีการวางแผนทางการเงินโดยมีการเสนอขายสื่อโฆษณาหลายรูปแบบ
เพื่อให้ลูกค้าใช้บริการอย่างต่อเนื่อง รวมทั้งมีการหาและเสนอบริการให้แก่ลูกค้ารายใหม่ๆ
โดยการบริหารเวลาการให้บริการโฆษณาที่มีประสิทธิภาพสูงสุด เช่น
การขยายรอบเวลาของการโฆษณา ซึ่งจะทำให้ AIM
สามารถรับโฆษณาได้เพิ่มขึ้นโดยไม่ต้องลงทุนซื้อจอภาพเพิ่ม เป็นต้น ทั้งนี้
เพื่อให้มีกระแสเงินสดรับที่แน่นอนในระดับหนึ่ง นอกจากนี้ การนำ AIM
เข้าจดทะเบียนในตลาดหลักทรัพย์ เอ็ม เอ ไอ
จะเป็นอีกแนวทางที่จะช่วยลดความเสี่ยงในด้านการจัดหาเงินทุน
รวมทั้งสามารถจัดหาแหล่งเงินกู้เพิ่มเติมกับสถาบันการเงินได้ง่ายขึ้น

1.10 ความเสี่ยงจากการดำเนินงานในโครงการใหม่

ปัจจุบัน AIM มีโครงการที่ใช้เงินลงทุนสูงคือ
โครงการให้บริการสื่อโฆษณาระบบดิจิตอลภายในศูนย์การค้าต่างๆและโครงการ uNetwork ดังนั้น
บริษัทจึงอาจมีความเสี่ยงในกรณีที่โครงการนั้นๆ
ไม่สามารถสร้างรายได้ให้เป็นไปตามเป้าหมายที่กำหนด หรือโครงการนั้นๆ มีความล่าช้า ทำให้
AIM ไม่สามารถรับรู้รายได้ตามระยะเวลาที่กำหนด หรือโครงการนั้นๆ
มีต้นทุนเพิ่มสูงขึ้นเกินกว่างบประมาณที่กำหนดไว้ ซึ่งจะส่งผลกระทบต่อผลประกอบการของAIM AIM
ได้ตระหนักถึงความเสี่ยงเหล่านี้เป็นอย่างดี โดย AIM จะทำการศึกษา วิเคราะห์
และประเมินข้อมูลต่างๆ ที่เกี่ยวข้อง เพื่อให้ได้ข้อสรุปในการดำเนินงานโครงการใหม่ที่ชัดเจน
และมีความเสี่ยงน้อยที่สุด พร้อมทั้งจะนำเสนอให้ที่ประชุมคณะกรรมการบริษัท
และหรือที่ประชุมผู้ถือหุ้น (แล้วแต่กรณี) พิจารณาอนุมัติต่อไป

1.11 ความเสี่ยงจากการขาดทุนจากเงินลงทุนในบริษัทอื่น

ในเดือนกรกฎาคม 2550 AIM ได้เข้าลงทุนโดยซื้อหุ้นสามัญของบริษัท อิเมจิแมกซ์ จำกัด
เป็นจำนวนเงิน 8 ล้านบาท คิดเป็นร้อยละ 7.41 ของทุนจดทะเบียนและชำระแล้วจำนวน 108
ล้านบาท โดยบริษัท อิเมจิแมกซ์ จำกัดเป็นบริษัทที่ดำเนินธุรกิจเกี่ยวกับ การผลิตภาพยนตร์
งานผลิตการ์ตูน 3 มิติ ออกแบบกราฟฟิค และงานแอนิเมชั่น อย่างไรก็ตาม
จากการประสบปัญหาการขาดสภาพคล่องในอดีต ส่งผลให้บริษัท อิเมจิแมกซ์ จำกัด มีส่วนของผู้ถือหุ้น
ณ วันที่ 31 ธันวาคม2550 ประมาณ 7.08 ล้านบาท หรือคิดเป็นมูลค่าตามบัญชีประมาณหุ้นละ 6.56
บาท ส่งผลให้มูลค่าตามบัญชีของหุ้นที่บริษัทถืออยู่ลดลงจาก 8 ล้านบาท เป็น 0.52 ล้านบาท
หรือมีขาดทุนจากเงินลงทุนที่ยังไม่ได้บันทึกเป็นค่าใช้จ่ายเป็นจำนวน 7.48 ล้านบาท ปัจจุบัน AIM
ยังไม่ได้มีการตั้งสำรองการขาดทุนดังกล่าวแต่อย่างใด เนื่องจากผู้บริหารของ AIM
เชื่อว่าผลประกอบการของบริษัท อิเมจิแมกซ์ จำกัด จะดีขึ้นในอนาคต
และยังมีความสามารถในการทำกำไร อย่างไรก็ตามหากผลประกอบการของบริษัท อิเมจิแมกซ์
จำกัด ไม่เป็นไปตามเป้าหมาย AIM มีความเสี่ยงที่อาจจะต้องบันทึกขาดทุนจากการลงทุน
ด้วยการตั้งสำรองการขาดทุนในเงินลงทุนดังกล่าว ซึ่งจะส่งผลกระทบต่อผลกำไรของ AIM
ในงวดนั้นๆ ลดลงตามจำนวนที่ตั้งสำรอง

ธุรกิจการตลาดบนอุปกรณ์สื่อสารเคลื่อนที่ อินเทอร์เน็ต และโฆษณาออนไลน์
ซึ่งมีสัดส่วนรายได้สำหรับงวดปี 2551 เป็นรัอยละ 12.54 ของรายได้รวมของกลุ่มบริษัทฯ

12. ความเสี่ยงเรื่องนโยบายการแบ่งรายได้จากผู้ให้บริการโทรศัพท์เคลื่อนที่

เนื่องจากผู้ให้บริการโทรศัพท์มือถือเป็นผู้มีอำนาจสิทธิ์ขาดในการกำหนดอัตราส่วนแบ่งรายได้แต่เพียงผู้เดียว
กลุ่มบริษัทฯ จึงมีความเสี่ยงต่อความเป็นไปได้ที่ผู้ให้บริการจะเปลี่ยนแปลงอัตราส่วนแบ่งดังกล่าว
ซึ่งเคยเกิดขึ้นมาแล้วกับประเภทของบริการอื่นๆ ที่ใกล้เคียงกัน

1.13 ความเสี่ยงจากการได้รับสัญญาใช้บริการระบบ SMS จากสถานีวิทยุรายใหญ่

เนื่องจากกลุ่มบริษัท ฯ มีสัญญาใช้ระบบ SMS จากกลุ่มสถานีวิทยุรายใหญ่เช่น บริษัท อสมท. จำกัด
(มหาชน) ซึ่งเป็นบริษัทจดทะเบียนในตลาดหลักทรัพย์ ฯ
มีข้อกำหนดว่าไม่สามารถทำสัญญาการดำเนินการร่วมกันได้นานกว่า 1
ปีและมีบริษัทคู่แข่งเข้ามาเสนองานต่อบริษัท อสมท จำกัด (มหาชน) ตลอดเวลา ทำให้กลุ่มบริษัท ฯ
มีความเสี่ยงในการลงทุนเพื่อพัฒนาระบบอื่น ๆ ต่อไปบนความไม่แน่นอนของสัญญา อย่างไรก็ตาม
ที่ผ่านมากลุ่มบริษัท ฯ ได้ใช้นโยบายบริหารและบริการลูกค้าอย่างสำคัญสูงสุด
ทำให้การพิจารณาต่อสัญญาที่ผ่านมาซึ่งยังคงคำนึงถึงการดำเนินงาน ผลงาน
ความถูกต้องและความซื่อสัตย์เป็นด้านหลัก และกลุ่มบริษัท ฯ ก็อยู่ในข่ายเช่นนี้
ดังเห็นได้ว่ากลุ่มบริษัทฯ
ยังคงได้รับความไว้วางใจให้เป็นผู้ได้รับต่อสัญญาการให้บริการระบบอย่างต่อเนื่องจากทุกกลุ่มสถานีวิทยุจากทั่วประเทศ

14. ความเสี่ยงจากการตัดราคาในธุรกิจเว็บโฮสติ้ง

ธุรกิจเว็บโฮสติ้งหรือการให้บริการรับฝากเว็บไซต์และอีเมล์
เป็นธุรกิจที่มีรายได้สม่ำเสมอและเพิ่มขึ้นเรื่อยๆ
ตามความจำเป็นในการใช้งานเว็บไซต์และอีเมล์ของธุรกิจทั่วไปซึ่งสูงขึ้นเรื่อยๆ
ในปัจจุบันจึงมีคู่แข่งเกิดขึ้นมากมาย
และอุตสาหกรรมนี้เป็นอุตสาหกรรมที่มีจำนวนผู้ประกอบการและลูกค้ามาก
ต่างฝ่ายต่างไม่มีอำนาจในการต่อรองกับอีกฝ่าย นอกจากนี้จากการที่ธุรกิจส่วนนี้มีการแข่งขันที่สูง
และถ้ากลุ่มบริษัทฯ ไม่สามารถรักษาฐานลูกค้าได้ เงินลงทุนจำนวน 1.85 ล้านบาท
ในธุรกิจส่วนนี้อาจจะด้อยค่าลงได้
อย่างไรก็ตามกลุ่มบริษัทฯได้ลดความเสี่ยงในจุดนี้โดยมุ่งเน้นการรักษามาตราฐานคุณภาพบริการที่ดี
ทั้งคุณภาพของระบบโดยรวม ความเร็ว และการให้บริการหลังการขาย
ดังนั้นแม้ว่าจะมีคู่แข่งเกิดขึ้นมากและมีการตัดราคา กลุ่มบริษัทฯ
ยังสามารถรักษาฐานลูกค้าเดิมส่วนใหญ่ไว้ได้
รวมถึงได้เข้าถึงลูกค้าใหม่ที่เล็งเห็นความสำคัญของคุณภาพในการบริการ
ด้วยการให้บริการที่มีคุณภาพสูง โดยลูกค้ากลุ่มธุรกิจส่วนใหญ่มีความพึงพอใจอย่างสูงในบริการของ
SMILE

ธุรกิจผลิตซอฟท์แวร์ระบบจัดการทางการเงินและบริหารองค์กร ซึ่งมีสัดส่วนรายได้สำหรับงวดปี
2551 เป็นรัอยละ 2.45 ของรายได้รวมของกลุ่มบริษัทฯ

15. ความเสี่ยงจากการเปลี่ยนแปลงด้านเทคโนโลยีอย่างรวดเร็ว

การเปลี่ยนแปลงด้านเทคโนโลยีอาจจะทำให้เกิดความเสี่ยงจากการด้อยค่าของเงินลงทุนที่บริษัทนำไปลงทุนในการผลิตและพัฒนาซอฟท์แวร์
โดยผลิตภัณฑ์ซอฟต์แวร์ที่กลุ่มบริษัทฯ
ผลิตขึ้นมาเองได้มีการกำหนดบุคลากรที่รับผิดชอบงานด้านวิจัยและพัฒนา
เพื่อทำหน้าที่ในการวิเคราะห์และปรับปรุงพัฒนาซอฟต์แวร์ของกลุ่มบริษัทฯ
ให้มีความสามารถในการตามเทคโนโลยีได้ตลอดเวลา โดยที่ผ่านมากลุ่มบริษัทฯ
ไม่เคยเกิดความเสียหายอันเนื่องมาจากเทคโนโลยีที่เปลี่ยนแปลงรวดเร็ว ณ วันที่ 31 ธันวาคม
2551 ASIABIZ มีมูลค่าตามบัญชีสำหรับต้นทุนพัฒนาโปรแกรม-สุทธิ ประมาณ 5.59 ล้านบาท
อย่างไรก็ตาม ASIABIZ มีนโยบายในการทบทวนเรื่องการด้อยค่าของสินทรัพย์ดังกล่าวปีละ 1 ครั้ง

16. ความเสี่ยงจากอุตสาหกรรมที่มีการแข่งขันสูงและจำนวนคู่แข่งมาก

ธุรกิจโปรแกรมประยุกต์เป็นธุรกิจที่คู่แข่งรายใหม่เกิดขึ้นได้เสมอและมักใช้กลยุทธ์ด้านราคาในการแข่งขัน
กลุ่มบริษัทฯ จึงมีนโยบายในการพัฒนาผลิตภัณฑ์ซอฟท์แวร์ในเชิงลึก
กล่าวคือจะเน้นการพัฒนาซอฟท์แวร์ที่เชื่อมโยงการใช้งานกับโปรแกรมที่มีอยู่เพื่อเพิ่มขีดความสามารถให้กับผลิตภัณฑ์เดิมให้ตอบสนองความต้องการของตลาดและลูกค้าได้

17. ความเสี่ยงจากการลอกเลียนแบบผลิตภัณฑ์ของกลุ่มบริษัทฯ

ผลิตภัณฑ์ของกลุ่มบริษัทฯ
บางส่วนเป็นระบบโปรแกรมอาจจะถูกลอกเลียนแบบโดยเป็นการลอกเลียนแบบในระดับของ
รหัสต้นฉบับ (Source Code) เพื่อนำไปใช้นอกเหนือจากที่ได้กำหนดไว้
ซึ่งผู้พัฒนาระบบได้ทำการใส่รหัสลับซึ่งเป็นการป้องกันทำให้ลูกค้าไม่สามารถเข้าถึง Source Code
ของแต่ละโปรแกรมได้ เพื่อเป็นการป้องกันมิให้ลูกค้าลอกเลียนแบบไปใช้ในหน่วยงานหรือสถานที่อื่นๆ
นอกเหนือจากสถานที่ที่ได้กำหนดไว้ตามสัญญาเท่านั้น

นอกจากความเสี่ยงที่แบ่งแยกได้ตามธุรกิจของบริษัทย่อยแล้วบริษัทฯ
ยังมีมีความเสี่ยงจากลักษณะประกอบธุรกิจการลงทุนดังนี้

18. ความเสี่ยงจากการที่บริษัทที่ประกอบธุรกิจโดยการลงทุนในบริษัทอื่น (Holding Company)
    จะไม่ได้รับเงินปันผลจากบริษัทย่อย

จากการที่บริษัทฯ ประกอบธุรกิจโดยการลงทุนในบริษัทอื่น (Holding Company) บริษัทฯ
มีความเสี่ยงที่จะไม่ได้รับเงินปันผลจากบริษัทย่อยที่บริษัทฯ เข้าถือหุ้น
หากบริษัทย่อยมีผลการดำเนินการไม่เป็นไปตามเป้าหมายและ/หรือ
กระแสเงินสดไม่เพียงพอในการจ่ายเงินปันผล บริษัทฯ ลดความเสี่ยงดังกล่าวโดย
กำหนดให้กลุ่มบริษัทฯ ตั้งเป้าหมายทางธุรกิจและแผนการดำเนินการระยะสั้นและระยะยาว
ให้สอดคล้องกับ สภาพเศรษฐกิจ และสภาวะการแข่งขัน ซึ่งจะทำให้บริษัทฯ
สามารถประเมินผลจากเป้าหมายที่วางไว้และวางแผนรับกับสถานการณ์ต่างๆ ได้